google/wiki40b huggingface dataset:
Dag Erik Pedersen

Sykkelkarriere

Han var profesjonell i perioden 1982–1991. Han har blant annet tre etappeseire i Italia rundt og ble nummer 4 i VM fellesstart i 1981.  I Norge syklet Dag Erik Pedersen for blant annet Grenland SK, Larvik SK og Birkenes IL. Han ble hentet inn til Bianchi Piaggio-laget av Knut Knudsen som avsluttet karrieren sin der. Pedersen har over 40 registrerte proffseire. Han var den første norske syklisten som ble tatt for doping da han i mai 1981 testet positivt på det forbudte stoffet efedrin under England Rundt. Dag Erik Pedersen, den gangen 21 år gammel, ble utestengt i én måned for episoden.
Pedersens tiendeplass i Giro d‘Italia 1984 var beste sammenlagtplassering av en nordmann i en av de tre Grand Tours til Carl Fredrik Hagen ble nummer åtte i Vuelta a España 2019.

TV-karriere

Etter at han la opp som aktiv, begynte han som journalist. Først hadde han en periode i TVNorge som programleder for sportssendinger. Han gikk til NRK i 1996, der han nå arbeider som programleder, reporter, og programskaper. Han har blant annet ledet NRKs sommer-OL-sendinger i 2000, 2004 og 2008 og vinter-OL-sendinger i 2002, 2006 og 2010. Dag Erik Pedersen har også ledet en rekke VM-sendinger fra skiskyting, nordiske grener og skøyter. Han har også kommentert sykling for NRK. Han har dessuten vært utegående reporter ved flere store idrettsarrangementer, der han har gjort seg bemerket for å være svært språkmektig. Foruten norsk, snakker han flytende engelsk, nederlandsk, tysk, italiensk, fransk og spansk.
Pedersen har ledet TV-aksjonen i NRK to ganger, i 2005 og 2006. Han har også laget TV-dokumentaren om kong Harald på NRK. Pedersen har også vært programleder i 10 sesonger av seersuksessen Mesternes Mester på NRK1. Programmet er nå inne i sin tiende sesong, som startet 1. januar 2019.
Dag Erik Pedersen har også samarbeidet med Nils Gaup. Sammen laget de Da Dylan kom til Langesund i 2002 og Deadline Torp i 2005 for NRK. Av personligheter Pedersen har portrettert i NRK, kan nevnes Paul McCartney, Andrea Bocelli, B.B. King, Mikael Persbrandt, Rod Stewart, Kronprins Haakon, Rigoberta Menchú og Bernard Kouchner.
Dag Erik Pedersen er fire ganger kåret til årets programleder i kategorien nyheter og sportsprogramledere i Norge. Han er i tillegg kåret til Norges beste ekspertkommentator av Aftenpostens lesere. I 2008 ble han utnevnt til ambassadør for fremmedspråk i Norge som en del av den europeiske kulturprisen i 2008. I 2009 ble han æresambassadør for Kreftforeningen, og Larvik kommune gav han Hedersprisen 2009.

Musikkarriere

På begynnelsen av 1980-tallet hadde Pedersen en karriere som popsanger og utga to singler og et album. Han har skrevet flere låter med Jahn Teigen, blant andre «Gi meg fri», «Overalt» og «Wheels in Motion».

Familie

Pedersen er bosatt i Helgeroa i Larvik. Han er storebror til syklisten Atle Pedersen og sønn av sykkelpresident og skøytepresident Odd Pedersen.
Alterbok

Alterbok er en liturgisk bok som inneholder tekster som leses i gudstjenesten og kirkelige handlinger.

Forordnet Alterbog udi Danmark og Norge

Dette var eneveldets alterbok, og ble utgitt av Hans Bagger i 1688, som følge av Danmarks og Norgis Kirke-Ritual fra 1685.
Alterboken inneholder følgende:
Fortale ved utgiver Hans Bagger
1 Collecter, Epistler og Evangelier paa Festdage, Søndage og Bededage Dette er den gamle tekstrekke, som frmdeles benyttes i Den Norske Kirke (1. rekke)
2 Bønner som paa visse Aarsens Tider af Prædikestole efter Prædiken læsis hvor man blant annet finner opphavet til dagens Forbønn 3 og bededagsbønnen i Gudstjenesteboken
3 Litaniet med sine tilhørige Bønner
4 Collecter om Ordet, Alterens Sacramente, Jesu Lidelse og Brudevielse
5 Velsignelsen ("Herren velsigne dig og bevare dig"...)
6 Daabens Sacramentis Brug
7 Christi Naderis Sacramentes Brug (om nadverd)
8 Trolovelse
9 Brudevielse
10 Lig at kaste Jord paa
11 Jesu Lidelsis Historie
12 Nogle stykker af Hans Kongl. Majestets Lov, som af Prædikestole læsis paa fierde Søndag i Advent og Palme-Søndag
Dissenter

Dissenter (fra engelsk dissenter, avledet fra latin dissentire, «uenig, motsi»)  er en person som har en egen mening eller er uenig i noe i henhold til flertallet. Betegnelsen er særlig blitt brukt om kristne som har en avvikende tolkning enn den dominerende i et land. I Norge er eksempelvis dissentere medlem av et kristent samfunn utenfor statskirken. Hvis et politisk parti i en koalisjonsregjering går imot et vedtak de resterende partiene i koalisjonen er for, heter det at partiet legger inn dissens.
Begrepet oppsto på begynnelsen av 1400-tallet i England og Wales. Det henviste da særlig til religiøse grupper som ved den ene eller den andre årsaken adskilte seg fra den etablerte kirke eller former for protestanter som nektet å anerkjenne statskirkens autoritet. Ved Act of Toleration (Toleranseloven) av 1689 fikk dissenterne store innrømmelser, og på begynnelsen av 1800-tallet ble alle unntakslover mot dem, inkludert katolikker, opphevet. Den historiske korrekte betegnelse på engelske dissentere er i dag nonconformist.
Valevåg

Valevåg er et tettsted nord i Sveio kommune i Hordaland fylke. 
I Valevåg er det en ferjekai for sambandene Skjersholmane-Valevåg og Mosterhamn-Valevåg. Ferjesambanda ble nedlagt etter at Trekantsambandet åpnet, og kaien blir i dag bare brukt som beredskapskai sammen med Skjersholmane i tilfelle Trekantsambandet må stenges. Sentrum i Valevåg er en dagligvarebutikk som ligger like ved ferjekaien. Rett over sentrum ligger Nappen.
Bømlafjordtunnelen ender et lite stykke sør for Valevåg, på Ulvaråker.
Navnet Valevåg kommer fra en våg med samme navn, vest for tettstedet. Lenger sør ligger bygden Valestrand, og nord for Valevåg ligger Tittelsnes.
VM i turn 1994 (Brisbane)

Det 29. verdensmesterskapet i turn ble arrangert 19. til 24. april 1994, i Brisbane i Australia. 
Det ble ikke arrangert noen lagkonkurranse, kun individuell mangekamp og apparatfinaler. Lagkonkurransen ble arrangert som et eget VM senere på året.
Forststyrelsen

Forststyrelsen (finsk: Metsähallitus) er en finsk statlig etat som forvalter den finske stats utmarksområder, inkludert sjøer. Blant dens oppgaver er forvaltningen av Finlands nasjonalparker og ødemarksområder, og andre naturreservater på statlig jord. Etaten ble etablert i 1859 for å forvalte de statseide skogseiendommene.
Anshan

Historie

Anshan ble grunnlagt i 1387 og befestet på 1500-tallet. Under bokseropprøret (1900) og deretter den japansk-russiske krig (1904–1905) ble byen sterkt skadet. Den ble gjenoppbygd med brede gater.
Industrialiseringen tok til i 1918, og skjøt kraftig fart under den japanske okkupasjon som begynte i 1931. Det var japanerne som utviklet byens metallurgiske industri under annen verdenskrig. 
Sovjetunionen demonterte og fraktet bort de fleste stålverkene mellom 1944 og 1946, og byen stod tilbake utplyndret og ribbet.
Gjenoppbyggingen, men mer moderne industrianlegg, tok til tidlig i 1950-årene, og i 1956 var den sluttført.

Jernbane

Hada-banen, en høyhastighetsbane åpnet i 2012, går gjennom området fra Harbin til Dalian.

Vei

Kinas riksvei 202 løper gjennom området. Den begynner i Heihe i provinsen Heilongjiang, passerer gjennom Harbin og Shenyang, og ender i Dalian ved Gulehavet.
Bjørnebusundet

Bjørnebusundet er et sund mellom den nordøstlige enden av Føynland i Færder kommune og den nordvestlige enden av Husøy i Tønsberg kommune. Det er forbundet med Husøysundet i nord, og får navnet Myrasundet sørøst for brua som går mellom de to øyene.
Sundet er oppkalt etter Bjørnebu gård på Føynland.
VM i skiflyging 1988

Bakken

Heini Klopfer-bakken hadde K-punkt 182 meter. Bakkerekorden var 185 meter, satt av Matti Nykänen (Finland) 17. mars 1984. Hoppet var verdensrekord da det ble gjort.
Holger Danske (motstandsgruppe)

Holger Danske var en av de største motstandsgrupper i København under andre verdenskrig. Den talte opptil 350 medlemmer ved krigens avslutning i 1945. Gruppen sto for likvidering av rundt 200 angivere og over 100 sabotasjeaksjoner.
Gruppen tok navn etter sagnhelten Holger Danske og den ble stiftet våren 1943. Holger Danske var en «borgerlig» motstandsgruppe i motsetningen den den andre store motstandsgruppen «BOPA» som var dannet av kommunister og veteraner fra den spanske borgerkrig. Holger Danske eller HD var delt inn i flere grupper I, II, III, IV og V, og disse kjente ikke noe til hverandre, av sikkerhetsmessige årsaker.
Gruppen ble sprengt av tyskerne ved to anledninger, men det lyktes dem ikke å identifisere alle medlemmene. Gruppen hadde store tap, da 64 personer enten ble henrettet eller drept under aksjon.
Blant de største aksjonene var sprengningen av Forumhallen på Frederiksberg i 1943 og angrepet på verftet Burmeister & Wain i 1944.
To av medlemmene av Holger Danske var de kjente motstandsmennene Jørgen Haagen Schmith (alias «Citronen») som ble medlem av gruppen våren 1943, samt Bent Faurschou Hviid (alias «Flammen») som ble medlem fra høsten 1943. Begge deltok i sabotasjeaksjoner i ulike Holger Danske-undergrupper og gjennomførte sammen en rekke likvideringer i 1944. Citronen og Flammen døde med en ukes mellomrom i oktober 1944. Citronen ble skutt av tyskerne under voldsom kamp på Jægersborg Allé og Flammen tok sitt eget liv under en razzia.
Hispomorpha

Utseende

En nokså liten, kraftig, gråbrun trebukk. Oversiden er tett og kraftig punktert, antennene omtrent så lange som kroppen. Pronotum er sylindrisk, mye bredere enn langt.

Utbredelse

Arten lever på Filippinene.
Geir Kvarme

Politisk engasjement

Kvarme stilte i 2015 til valg for Høyre. Han ble valgt inn i Oslo bystyre, der han sitter i Kultur- og utdanningskomiteen.
Gnaeus Marcius Coriolanus

Gnaeus Marcius Coriolanus var en mytisk romersk patrisier og kriger. I 493 f.Kr. skal han angivelig ha erobret byen Corioli, som tilhørte volskerne, hvoretter han fikk navnet Coriolanus. Etter å ha forsøkt å minske plebeiernes makt ble han stilt for retten og drevet i eksil. Han gikk i eksil hos sine tidligere fiender volskerne, som han nå ledet i et angrep mot Roma. Felttoget endte da hans mor og kone overtalte han til å avbryte angrepet.
William Shakespeare tar utgangspunkt i Coriolanus' historie i sin tragedie Coriolanus. Beethovens Coriolanus-ouverture ble òg inspirert av Coriolanus.

Tidlig liv og krig mot volskerne

Ifølge romersk tradisjon var Gnaeus Marcius en ung soldat av patrisierætt. Han skal som ung ha mistet sin far, og ble oppfostret kun av moren. I en krig mellom romerne og volskerne skal han ha utmerket seg da romerne hærtok volskerbyen Corioli. Ifølge Livius skal romerne ha beleiret Corioli, og gitt beleiringen så stor oppmerksomhet at de glemte å oppfatte trusler utenfor byen; romerne skal da ha blitt angrepet av volskerstyrker som hadde marsjert fra Antium, samtidig som de beleirede volskerstyrkene angrep ut fra byen. Det var her at Coriolanus skal ha utmerket seg med en stor heltedåd siden han var oppmerksom, og han valgte med seg en gruppe soldater som ikke bare slo tilbake angrepet fra byen, men også gjorde et dristig angrep gjennom den åpne byporten. Etter å ha nedkjempet mange fiender i den bydelen nær ham skal han ha grepet noe ild og hevet det på bygningene som grenset mot bymuren. Ropene fra bymennene blandet med skrik fra vettskremte kvinner og barn skal så ha oppmuntret romerne, og forferdet volskerne som nå trodde at byen de skulle forsøke å redde allerede var blitt erobret. Livius forteller så at styrkene fra Antium flyktet, og Corili ble erobret. Følgelig fikk Gnaeus Marcius tilnavnet Coriolanus. Livius forteller at Marcius' heltedåd fullstendig overskygget konsulens innsats, og hadde det ikke vært for at en avtale fremforhandlet av konsulen med latinerne ble innskrevet på en messingkledd søyle, så ville konsulen Postumius Cominius' navn ha blitt glemt.

Tolkning og historisitet

Historikere er usikre på graden av sannhet i fortellingen om Coriolanus, men utelukker ikke at den kan ha hatt en kjerne av sannhet. Fortellingen kan ses som et exemplum, der Coriolanus legemliggjør den erketypiske romerske aristokraten som satte sin egen ære framfor Roma.
Alluitsup Kangerlua

Alluitsup Kangerlua (Lichtenaufjorden) er en fjord i Nanortalik kommune på sydkysten av Grønland.
Fjorden deler seg i to fjordarmer innerst; Qallumiut Imaa i vest og Sioralik i øst, og i Qallumiut Imaa ligger Qorlortorsuaq, som er Grønlands høyeste foss.
Mellom Alluitsup Kangerlua og fjorden Igalikup Kangerlua ligger et område som kalles Vatnahverfi (betyr «bebodd område med ferskvannssjøer»), der det er funnet mange ruiner fra vikingtiden.
Fjorden er 40 km lang, og bygda Ammassivik ligger ved fjorden. Alluitsoq ligger innerst i fjorden.
Sunshine-touren

Sunshine Tour er en turneringsserie (tour) i golf for herrer. Den var tidligere kalt South African Tour, men navnet ble endret i et forsøk på å utvide nedslagsfeltet. De fleste turneringene arrangeres likevel fortsatt i Syd-Afrika.
Sunshine Tour er en av de seks ledende herretourene som utgjør sammenslutningen av profesjonelle golftourer, International Federation of PGA Tours. Pengepremiene er imidlertid mye mindre enn på de mest fremtredende tourene, og ledende sydafrikanske golfere foretrekker alltid å spille på PGA-touren eller Europatouren hvis de er kvalifisert, men deltar gjerne i et par store turneringer på Sunshine Tour hvert år. Noen av tourens turneringer arrangeres i samarbeid med Europatouren for å trekke til seg de beste spillerne.
Gudfaren

Handling

Filmen begynner midt i bryllupsfesten mellom don Corleones (Marlon Brando) datter, Connie, og Carlo Rizzi. Selv om det er bryllupsfest, har den aldrende mafiabossen likevel møter med ulike mennesker som ber om hans tjenester.
Johnny Fontane er en av de som ber om en tjeneste fra gudfaren, en musiker som gjerne vil at Corleone skal bruke sin innflytelse slik at Fontane kan komme seg inn i filmbusinessen.
Etter at don Corleone ber Johnny om å slappe av og forsikrer ham om at han skal ta seg av alt, sier han den berømte setningen «I'm gonna make him an offer he can't refuse» (Jeg skal gi ham et tilbud han ikke kan avslå). Deretter sender han familiens rådgiver (consigliere), Tom Hagen (Robert Duvall) ned til California for å overbevise den kjente filmregissøren Woltz til å inkludere Fontane i filmen hans. Dette er imidlertid ikke så veldig vellykket – inntil Woltz finner hodet til sin premiehest i sengen sin.
I mellomtiden har gudfarens yngste sønn, Michael (Al Pacino), returnert hjem etter å ha tjenestegjort i annen verdenskrig. Virgil «Tyrkeren» Sollozzo, en kjent narkoagent som jobber for Tattaglia-familien, spør Corleone om hans hjelp til å markedsføre narkotika – hvilket Corleone avviser. Livvakten til don Corleone, Luca Brasi, blir sendt for å samle informasjon fra Tattaglia-familien, som avslører ham og dreper ham.
Ikke lenge etter er det et snikmord-forsøk på don Corleone, men han overlever. Som følge av dette planlegger Michael blodhevn og dreper Solozzo og hans kompanjong, en korrupt politisjef ved navn McCluskey, i en restaurant i The Bronx. Etter attentatene flykter han til Sicilia for å unngå oppmerksomhet. Der møter han Apollonia som han gifter seg med. Hun blir senere drept av en bilbombe som var ment for Michael.
Don Corleones eldre sønn, den ganske så temperamentsfulle Sonny (James Caan), forbereder seg til å ta et oppgjør med Carlo som mishandler sin kone (dvs. Sonnys søster, Connie), men han blir lurt i en felle og drept – en handling som får den aldrende don Corleone til å søke fred med de fem mafiafamiliene. Michael returnerer fra Sicila og gifter seg med sin tidligere kjæreste, Kay (Diane Keaton). Don Corleone erklærer Michael som det nye familieoverhodet, og familien har planer om å forlate olivenolje-bransjen (skalkeskjulet deres) og bli lovlydige i kasino-businessen.
Deres tilbud til Moe Greene, en kasinoeier, blir avslått. Mens don Corleone leker med barnebarnet sitt, dør han av et hjerteattakk.
Michael får full kontroll over familien, og iverksetter en rekke mord på overhodene av de fem familiene mens han er i dåpen til sin nevø, Connie og Carlos sønn. 
På slutten av filmen blir Michael vist som den nye gudfaren, der folk viser sin respekt for ham, og refererer ham som don Corleone. Kay står og stirrer på mennene og forstår at hun har blitt ført bak lyset av Michael.

Priser og nominasjoner

Filmen vant tre Oscar-priser: beste film, beste regi og Marlon Brando fikk, men avslo, prisen som beste mannlige hovedrolle som Don Vito Corleone.
Kendall County gasskraftverk

Kendall County gasskraftverk er et gasskraftverk i Kendaill County i delstaten Illinois i det nordlig-sentrale USA. Det har en installert produksjonskapasitet på 1168 MW, fordelt på 4 like store blokker/turbiner. Dette er delstatens fjerde største termiske kraftverk målt etter installert produksjonseffekt. 
Anlegget ble påbegynt omkring 1998 og stod ferdig i 2002. Brenselkilden er  naturgass.
Snedekerbreen

Snedekerbreen er en kanalisbre som flyter til kysten av Antarktis 17 km vest for Merritt Island. Den ble kartlagt (1955) av G.D. Blodgett etter flyfoto tatt under Operasjon Highjump (1946–47). Den ble navngitt av Advisory Committee on Antarctic Names (US-ACAN) etter Robert H. Snedeker, en fotogransker under U.S. Navy Operasjon Windmill (1947–48), som hjalp til med å opprette astronomiske kontrollstasjoner langs kysten fra Wilhelm II Coast til Budd Coast.
Viral hemoragisk feber

Smittekilde og smittemåte

Felles for de fleste variantene av viral hemoragisk feber er at de er såkalte zoonoser, sykdommer som kan overføres fra dyr til mennesker. Smittereservoarene kan være ulike pattedyr inkludert gnagere, aper eller flaggermus, men noen smittes også via insekter som mygg og flått. For noen av virusene, f.eks. ebolavirus, er smittemåten og smittereservoaret fortsatt ukjent. Noen av sykdommene kan også smitte fra menneske til menneske og kan gi opphav til større sykdomsutbrudd eller epidemier.

Epidemiologi

I Norge er alle former for hemoragisk feber meldepliktige sykdommer i Meldingssystem for smittsomme sykdommer (MSIS), men man har valgt å skille musepest (nephropathia epidemica) fra andre og ofte mer alvorlige former for viral hemoragisk feber i statistikksystemet, ettersom musepest er en endemisk sykdom i Nord-Europa, med en vanlig årlig insidens mellom 10–80 i Norge. Gulfeber og denguefeber (med eller uten hemoragisk komponent) rapporteres også separat. Av andre virale hemoragiske febersykdommer er det kun påvist ett tilfelle, en norsk lege som ble smittet av ebola gjennom sitt arbeid for Leger Uten Grenser i Sierra Leone i 2014.
Pachystola

Utseende

Små til middelsstore, brunlige trebukker. Kroppsformen er sylindrisk. Dekkvingene har ofte lysere tegninger.

Levevis

Som de fleste andre trebukker borer larvene i ved.

Utbredelse

Slekten er utbredt i Afrika.
Tune (valgkrets)

Tune var en valgkrets i Smaalenenes amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Tune valgte således én representant og én personlig vararepresentant.
Valgkretsen Tune bestod av herredene Skjeberg, Rakkestad, Degernes, Varteig, Tune og Rolvsøy med rundt 20 000 innbyggere og 10 000 stemmeberettigede etter innføringen av kvinnelig stemmerett.
Orgyia recens

Utseende

Hannen er en middelsstor (vingespenn 28 – 33 mm), middels kraftig, mørkt rødlig brun spinner. Antennene er fjærformede. Forvingen er avrundet trekantet, med et uregelmessig, lyst tverrbånd nær roten og et mørkt bånd lenger ute. Den har en uregelmessig, lyst kantet, mørkebrun flekk nær fremkanetn, og en brunoransje flekk ved vingespissen, dessuten en lite, hvit flekk ved bakhjørnet. Bakvingen er mørkt brun, markert mørkere enn forvingen. Slik skiller arten seg fra slektningene høstbørstespinner og lyngbørstespinner. Hunnen er 15 – 19 mm lang, gråbeige på farge, med sekkformet kropp og reduserte antenner og bein. Larven er farget i gult og svart, med svarte og hvite hår. Den har to bunter av lange, svarte hår i forenden og en i bakenden, dessuten fire "barberkoster" av rustrøde hår på ryggen.
Jonah Bobo

Karriere

Bobo gjorde seg først bemerket i sci-fi-familiefilmen Zathura - et romeventyr i 2005, der han spilte mot Josh Hutcherson, Kristen Stewart, Dax Shepard og Tim Robbins. Han hadde også stemmen til Todd i To gode venner 2 (2006), samt en gjesterolle i TV-serien 30 Rock i 2009. I 2011 var han med i Crazy, Stupid, Love., der han spilte sønnen til Steve Carell og Julianne Moore. Ryan Gosling og Emma Stone var også med i filmen.
Veszprém

Historie

Ifølge et lokalt sagn ble Veszprém grunnlagt på sju åser, på samme måte som Roma. 
Anonymus, notaren til kong Béla III, skrev at det alt sto en borg her da ungarerne først okkuperte området. Borgen var sannsynligvis en festning oppført av frankere på 800-tallet. Borgene i Veszprém, Esztergom og Székesfehérvár, var de første ungarske stenborgene som ble oppført i regjeringstiden til Géza, en tid da motteborger var mer vanlig. 
Byens navn stammer fra det slaviske ordet Bezprym, som opprinnelig var et personnavn. Byen ble oppkalt etter en høvding eller sønn av prinsesse Judit (eldste søster av St. Stefan), som slo seg ned her etter at hennes ektemann Boleslaus I av Polen landsforviste henne og sønnen.
Veszprém spilte en viktig rolle i arbeidet med å gjøre kristendom til den offisielle religionen i Ungarn. St. Stefan slo hæren til hovedmotstanderen sin, Koppány, nær Veszprém. Byen ble det første bispesetet i Ungarn i 1009 og erkebispesete i 1993. Fylket Veszprém var blant de første historiske fylkene i Ungarn. 
Under den mongolske invasjonen av Ungarn ble Veszprém beskyttet av borgen sin, som først ble revet ned etter ordre fra Habsburgmonarkiet i 1706.
Veszprém var blant de første ungarske byene som fikk eget universitet, med studier i blant annet jus og kunst, men universitetet ble totalødelagt under en brann i 1276, og Veszprém ble ikke universitetsby igjen før på 1900-tallet.
Brony

Brony, i flertall bronies, satt sammen av de engelske ordene brother og pony, er kallenavn for en tilhenger av My Little Pony: Vennskap er ren magi, en serie kanadisk-amerikanske animasjonsfilmer som handler om leketøysenhjørninger og har blitt sendt på TV siden 2010. Mens fjernsynsserien og salgsproduktene som er knyttet til den, retter seg mot små jenter som målgruppe, er «broniene» ungdommer og voksne, hovedsakelig gutter og menn. Kvinnelige fans blir kalt pegasis, dannet av ordene Pegasus og sisters.

Bakgrunn

My Little Pony: Vennskap er ren magi er utviklet etter ideer av den amerikanske animatøren Lauren Faust (født 1974). TV-serien bygger på tre tidligere serier om de populære leketøysponniene som blir markedsført under varenavnet My Little Pony og kom i salg fra 1982. Denne «fjerde generasjonen» av tegnefilmseriene om de små, vennlige og fargerike ponniene handler nå om enhjørningen «Twilight Sparkle» og vennene hennes i fantasilandet «Equestria».  
Ganske snart etter premieren i 2010, fikk den nye serien uventet oppmerksomhet på internett. Selv om fimene og leketøysproduktene henvender seg til jenter fra 4 til 9 år, ble figurene et populært internettmem blant ungdommer. Særlig gutter og unge menn delte flittig morsomme kommentarer og vitsetegninger om alt som hadde med småbarnsserien å gjøre. Dermed oppstod en ny og stor tilhengerskare som kalte seg bronies.
«Broniene» har utviklet seg til en fandom av tilhengere som dyrker My Little Pony som populærkulturelt fenomen. Interessen var opprinnelig ment som en spøk og ironi, men ble siden oppriktig og seriøs. Subkulturen og nettsamfunnet består i hovedsak av ungdommer og voksne mellom 13 og 35 år. Av disse er over havparten menn. Populariteten blir delvis forklart med at serien fokuserer på positive verdier som vennskap og hensynsfullhet med klar appell mot mobbing.
De nye tilhengerne arrangerer ponymeets, bronycons og ponycons, treff og messer for «bronier» og «pegasiser». Brony-oppmerksomheten har også gitt My Little Pony et kommersielt oppsving, og detaljer i nye episoder skal ha blitt tilpasset voksne fans. 
Dokumentarfilmene Bronies: The Extremely Unexpected Adult Fans of My Little Pony (opprinnelg kalt BronyCon: The Documentary) fra 2012 og A Brony Tale (først kalt Brony) fra 2014 handler om de voksne My Little Pony-tilhengerne og det overraskende Brony-fenomenet.